Imtella' Mejju 29, 2021 Rapport: Daphne Cassar Diversi toroq f'Għawdex għaddejjin minn xogħol ta' tisbiħ u titjib, li fi kliem il-Ministru Clint Camilleri se jkunu qed isiru biex ir-residenti jkollhom infrastruttura aħjar fl-irħula tagħhom. Fi żjara fin-Nadur u fil-Fontana, il-Ministru Camilleri ra x-xogħlijiet li saru. F'Għawdex issoktaw xogħlijiet infrastrutturali f'għadd ta' toroq fosthom fin-Nadur u fil-Fontana. Waqt żjara li għamel il-ministru għal Għawdex Clint Camilleri fi Triq it-Torri ta' Kenuna fin-Nadur qal li din it-triq li kienet qed taqa' nbniet mill-ġdid u sar it-tħammil tat-triq, inbena ir-retaining wall ta' taħt it-triq, ġew mgħoddija servizzi ġodda tal-ilma inkluż culvert għas-servizzi tal-elettriku, saru bankini ġodda u nbena mill-ġdid ġie l-belvedere li minnu jistgħu jitgawdew il-veduti tal-gżejjer Maltin. Il-Ministru Camilleri qal li x-xogħlijiet ta' tisbiħ saru wara snin ta' telqa u abbandun, u kienu neċessarji biex ir-residenti igawdu kwalita' itjeb ta' ħajja. Ix-xogħlijiet saru fuq medda ta' 1,600 metru kwadru u huwa stamt li l-ispiża tammonta għal madwar €600,000. "Kif qed nagħmlu anki madwar Għawdex kollu qed ninvestu bis-sħiħ anki fejn jidħlu toroq residenzjali, biex fl-aħħar mill-aħħar nkomplu nsaħħu l-infrastruttura f'Malta u Għawdex anki ġewwa l-irħula". Il-Ministru Camilleri żar wkoll xogħlijiet li saru fil-Fontana Għawdex, fi Trejqet wara l-Idjar u parti minn Triq Għajn Tuta fejn ngħataw 365 metru kwadru ta' tarmak u saru bankini ġodda, kienet irranġata s-sistema tal-ilma tax-xita u tbiddel ukoll is-servizz tal-ilma.